b'\n_START_ARTICLE_\n\xc5\xbdem\xc4\x97s susitikimas d\xc4\x97l darnios pl\xc4\x97tros\n_START_PARAGRAPH_\nPasaulio auk\xc5\xa1\xc4\x8diausio lygio susitikimas d\xc4\x97l darnios pl\xc4\x97tros (World Summit on Sustainable Development; kartais \xc4\xafvardinamas kaip Johanesburgo susitikimas arba Rio+10) buvo Jungtini\xc5\xb3 Taut\xc5\xb3 rengta aplinkos apsaugos ir darniosios pl\xc4\x97tros klausimams skirta tarptautin\xc4\x97 konferencija, vykusi 2002\xc2\xa0m. rugpj\xc5\xab\xc4\x8dio 24\xc2\xa0\xe2\x80\x93 rugs\xc4\x97jo 4 dienomis Johanesburge, Piet\xc5\xb3 Afrikoje. Joje dalyvavo 191 valstyb\xc4\x97s atstovai, tarp kuri\xc5\xb3 buvo 104 \xc5\xa1ali\xc5\xb3 arba vyriausybi\xc5\xb3 vadovai. Tradici\xc5\xa1kai tuo pat metu vyko nevyriausybini\xc5\xb3 organizacij\xc5\xb3 forumas, sutrauk\xc4\x99s daugiau nei 40 000 dalyvi\xc5\xb3, o Pasaulio darnios pl\xc4\x97tros verslo taryba sureng\xc4\x97 verslo atstov\xc5\xb3 susitikim\xc4\x85.\n_START_SECTION_\nIstorija ir eiga\n_START_PARAGRAPH_\nPasiruo\xc5\xa1imas konferencijai buvo palyginti l\xc4\x97tas ir nei\xc5\xa1samus. Buvo abejojama ar i\xc5\xa1 valstybi\xc5\xb3 reikalauti stipresni\xc5\xb3 \xc4\xafsipareigojim\xc5\xb3 spr\xc4\x99sti aplinkosaugos problemas, nes prie\xc5\xa1 de\xc5\xa1imt\xc4\xaf met\xc5\xb3 i\xc5\xa1kelti Rio konferencijos tikslai tebebuvo vangiai \xc4\xafgyvendinami. Nors buvo i\xc5\xa1kelta mintis \xc4\xafvesti ai\xc5\xa1kesnius laiko r\xc4\x97mus kiekvieno u\xc5\xbedavinio \xc4\xafgyvendinimui, ji sulauk\xc4\x97 pasiprie\xc5\xa1inimo i\xc5\xa1 JAV ir kit\xc5\xb3 valstybi\xc5\xb3.\n_START_SECTION_\nRezultatas\n_START_PARAGRAPH_\nKonferencijoje buvo priimta neambicinga Johanesburgo deklaracija d\xc4\x97l darnios pl\xc4\x97tros, ma\xc5\xbeai k\xc4\x85 naujo pasakiusi be to, kas \xc4\xafvardinta Rio deklraracijoje. Susitikimo pabaigoje paskelbtas \xc4\xaegyvendinimo planas taip pat nei\xc5\xa1sprend\xc4\x97 daugumos egzistavusi\xc5\xb3 problem\xc5\xb3. Jame daugiausia d\xc4\x97mesio teikiama vandens kokybei, energetikos subsidij\xc5\xb3 panaikinimui, energetikos efektyvumo didinimui, sveikatai kenksming\xc5\xb3 chemini\xc5\xb3 med\xc5\xbeiag\xc5\xb3 gamybos ir naudojimo kontrolei.\n_START_SECTION_\nVertinimas\n_START_PARAGRAPH_\nKonferencija yra vertinama kaip ne\xc4\xafgyvendinusi daugelio jai kelt\xc5\xb3 u\xc5\xbedavini\xc5\xb3 ir nepast\xc5\xabm\xc4\x97jusi tarptautini\xc5\xb3 aplinkosaugos iniciatyv\xc5\xb3 \xc4\xaf priek\xc4\xaf. I\xc5\xa1 kitos pus\xc4\x97s jos metu s\xc4\x97kmingai sustiprintas ry\xc5\xa1ys tarp ekonomikos, aplinkos ir socialini\xc5\xb3 problem\xc5\xb3, konferencija prisid\xc4\x97jo prie darnios pl\xc4\x97tros sampratos vystymo.'